Lodsejerforeningen Sandkassen

Bestyrelsens beretning 2017 
Bestyrelsen konstituerede sig efter generalforsamlingen i 2016 med Jens Sanvig som formand, 

Allan Chor som næstformand og webmaster, Lis Dahl som kasserer og repræsentant i Sammenslutningen af sommerhusejerforeninger i Jammerbugt kommune, Torben Andersson som sekretær og Anders Møller Andersen som medlem af vejudvalget. Suppleanten Aase Møller har deltaget i bestyrelsesmøderne.

Det har igen været et roligt år for bestyrelsen. Vi har holdt 2 bestyrelsesmøder, og ellers har kontakten mellem bestyrelsesmedlemmerne kunnet klares ved hjælp af e-mail og telefon.
Ved tinglysning af skøder skal man være opmærksom på, at Tinglysningen kræver dokumentation for, at køberne er danske statsborgere, og at de ikke i forvejen er ejere af en parcel i Sandkassens område. 
Kravet om dansk statsborgerskab blev ophævet ved en vedtægtsændring i 2004, men fremgår stadig af den tinglyste servitut, fordi Pandrup Kommune ikke ville tiltræde en ændring af servitutten. Det vil koste et gebyr til Tinglysningen på 1.660 kr. pr. parcel at få fjernet kravet om dansk statsborger-skab i servitutten, så den kommer i overensstemmelse med vedtægterne. Bestyrelsen finder, at denne udgift overstiger ulempen ved at skulle dokumentere statsborgerskabet ved ejerskifte, og bestyrelsen vil derfor ikke foretage sig yderligere for at få tinglyst ændringen. 
Bestemmelsen om, at ingen må eje mere end en parcel, gælder stadig, men Tinglysningen havde accepteret, at dokumentationen kunne opfyldes ved at scanne ejerfortegnelsen fra Sandkassens hjemmeside ind som bilag til skødet. Denne praksis ændrede Tinglysningen imidlertid i begyndelsen af 2017, så nu er det nødvendigt at få bestyrelsens underskrift på, at køberne ikke ejer en ejendom i Sandkassens område i forvejen.
I forbindelse med ejerskifter har nogle advokater og ejendomsmæglere spurgt, om Sandkassen havde et CVR-nummer. Foranlediget heraf er Lodsejerforeningen Sandkassen blevet oprettet i det Centrale Virksomhedsregister som frivillig forening med CVR-nr. 38490230. Oprettelsen var gratis.
Med hensyn til vedligeholdelsen af vejene er det stadig bestyrelsens opfattelse, at vedligeholdelsen af Redningsvejen Nord og Munkensvej er tilfredsstillende, efter at arbejdet er overtaget af Sejlstrup Entreprenørforretning. En overgang var der problemer på Munkensvej, men det blev udbedret.

De øvrige veje i vores område har derimod i årevis trængt meget til at blive vedligeholdt, og gentagne henvendelser gennem flere år til vejudvalgets formand Poul Strand har ikke ført til noget.
På vejudvalgets møde i oktober 2016 præsenterede Poul Strand vejudvalgets medlemmer for et kort, hvoraf det fremgik, hvilke veje der skulle vedligeholdes for fælles regning foruden stamvejene Redningsvejen Nord og Munkensvej. Det drejede sig om Astavej, Dagmarvej, Den grønne vej, Almavej, Alvildavej, Alexandravej og Agnethevej. Alle andre veje, herunder alle sidevejene til Redningsvejen Nord i vores område, skulle lodsejerne selv sørge for at vedligeholde.

Vi undrede os i bestyrelsen over, hvorfor netop de syv nævnte veje skulle vedligeholdes som fællesveje, og jeg rettede derfor henvendelse til Jammerbugt Kommune og havde den 5. maj i år et møde med Morten Thiel Nielsen fra kommunens afdeling for Teknik og Anlæg. Han mente, at den gældende aftale om vedligehold af Redningsvejen Nord omfatter hele vejsystemet, både stamveje og stikveje. Ellers ville de grundejere, der ikke grænser direkte til Redningsvejen Nord, ikke kunne være sat i bidrag, da aftalen blev indgået i sin tid. Det var der ikke hjemmel til i privatvejsloven dengang. Det gjorde han opmærksom på i en mail samme dag, hvor Poul Strand blev bedt om at ”få iværksat vedligehold på de stikveje vest for Redningsvejen Nord, der har huller eller mangler grus i køresporene, så midterrabatterne bliver for høje,”
Efterfølgende har Anders Møller Andersen drøftet sagen med Poul Strand, som foreslog, at der kan bruges 20.000 kr. + moms på at skrabe midterrabatter på sidevejene i Sandkassens område. Anders har meddelt Poul Strand, at huller i vejene også skal repareres, og at der skal indføres en årlig gennemgang af vejene med reparation af huller. Vi kan så efter et år vurdere om en årlig reparation af ujævnheder er tilstrækkelig. Med hensyn til skrabning af midterrabatter kan det gentages efter behov.
Alt dette vil selvfølgelig medføre en forhøjelse af udgifterne til vedligeholdelse af vejene, der efter aftalen betales af kommunen og opkræves hos grundejerne sammen med ejendomsskatten, men Sandkassens medlemmer kommer kun til at betale en forholdsmæssig del heraf, og under alle omstændigheder er det nødvendigt at vedligeholde vejene, så man kan køre på dem uden at ødelægge bilerne.
Med hensyn til adgangsvejene til stranden så er trappen fra stien ved Bettysvej kommet op igen, efter at orkanen Urd havde lagt den ned på stranden i juledagene. Det er mit indtryk, at trappen fungerer udmærket. Ved klitsynet den 4. maj 2017 blev det aftalt, at der udlægges fyrregrene igen i år for så vidt muligt at forhindre færdsel ved siden af trappen og ned gennem slugten nord for trappen.
På sti 3 ved Ernavej bliver der heller ikke i år lagt halm, da halmen ville medvirke til, at stien blev højere og stejlere. Der er fra Aase Møller kommet forslag om at omlægge stien til det tidligere forløb i fællesarealet nord for stien. Bestyrelsen vil besigtige området i forbindelse med det næste bestyrelsesmøde.

Sti 4 langs bækken ved Fridasvej er af og til stadigvæk vanskelig at passere. Ved klitsynet rejste jeg igen spørgsmålet om fornyelse af den faskine, der i sin tid styrede bækkens forløb. Om man vil kunne få tilladelse til det, og hvem der skulle betale, kunne repræsentanterne fra Naturstyrelsesn og kommunen ikke besvare på stedet.
Et medlem på Evasvej har foreslået, at generalforsamlingen drøfter, hvad der kan gøres for at bekæmpe hybenroserne (rosa ragusa/rynket rose), der breder sig invasivt i klitterne. Torben Andersson har indhentet oplysninger hos Jammerbugt Kommune, som meddelte, at kommunen ikke gør noget for at bekæmpe hybenrosen på privat grund. Det er en privat opgave. Men kommunen medsendte links til pjecer mm., hvor man kan søge råd om, hvad man kan gøre. Disse links kan evt. lægges ud på hjemmesiden.
Det årlige formandsmøde bliver som sædvanlig holdt aftenen før Kr. Himmelfartsdag, der i år falder efter vores generalforsamling. Dagsordenen, som indeholder flere interessante punkter, er udsendt, og referatet fra mødet vil kunne læses på kommunens hjemmeside.
Foreningens hjemmeside www.sandkassen.info har været lagt ned af to hackerangreb i årets løb, hvilket har givet Allan en del ekstra arbejde for at få den til at fungere igen. Bestyrelsen opfordrer til, at man bruger hjemmesiden. Hvis man mangler password til den lukkede del ”Kun for medlemmer”, kan man kontakte webmaster Allan Chor på allanc@has.dk . Sandkassen har også en Facebookgruppe.

Som nævnt i tidligere beretninger er det vigtigt, at alle ejerskifter meddeles til foreningens kasserer, så vi altid har en ajourført medlemsliste. Jeg vil også på ny opfordre alle, der har e-mail, til at meddele deres e-mail adresse til kassereren, således at bestyrelsen på en let, hurtig og billig måde kan kontakte medlemmerne, når der er anledning til det. Vi mangler stadig e-mail adresse på nogle medlemmer.

Dette er min sidste formandsberetning, da jeg har valgt ikke at genopstille til bestyrelsen Jeg kom ind i bestyrelsen i 2002 og blev valgt til formand året efter, så efter 14 år er det på tide, at der findes en afløser. Det har været en fornøjelse at være med og arbejde sammen med alle dem, der har været i bestyrelsen sammen med mig gennem årene.
Brønderslev, den 19. maj 2017
Jens Sanvig, formand
